text: РЕШЕНИЕ ЗА ИЗПЪЛНЕНИЕ НА КОМИСИЯТА
  от 14 февруари 2014 година
  относно пилотен проект за изпълнение посредством информационната система за вътрешния пазар на задълженията за административно сътрудничество по Директива 2007/59/ЕО на Европейския парламент и на Съвета
  (текст от значение за ЕИП)
  (2014/89/ЕС)
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  като взе предвид Регламент (ЕС) № 1024/2012 на Европейския парламент и на Съвета от 25 октомври 2012 година относно административно сътрудничество посредством Информационната система за вътрешния пазар и за отмяна на Решение 2008/49/ЕО на Комисията („Регламент за ИСВП“) (1), и по-специално член 4, параграф 1 от него,
  като има предвид, че:
  (1)
  Официално създадената с Регламента за ИСВП информационна система за вътрешния пазар („ИСВП“) е достъпно по интернет софтуерно приложение, разработено от Комисията в сътрудничество с държавите членки с цел подпомагането им при практическото изпълнение на посочените в законодателството на Съюза в областта на вътрешния пазар изисквания за информационен обмен чрез осигуряването на централизиран механизъм за комуникация, с който да се улесни трансграничният обмен на информация и взаимната помощ.
  (2)
  С Директива 2007/59/ЕО на Европейския парламент и на Съвета (2) се определят някои общи правила за сертифицирането на машинистите с оглед преодоляване на националните различия и оттам - допринасяне за целите на дейността на Съюза в областта на свободното движение на работници, свободата на установяване и свободното предоставяне на услуги в контекста на общата транспортна политика, сред които е улесняване движението на машинистите от една държава членка в друга. Това по-специално включва взаимното свързване на националните регистри на издадените на машинистите свидетелства и удостоверения.
  (3)
  Създадената с Регламент (ЕО) № 881/2004 на Европейския парламент и на Съвета (3) Европейска железопътна агенция (ЕЖА) има за цел да подпомага Комисията при осигуряването на съгласуван подход към железопътната оперативна съвместимост и безопасност в Съюза.
  (4)
  В приетото на 2 април 2013 г. проучване на ЕЖА за осъществимостта на оперативна съвместимост на регистрите на свидетелства за управление на влак и допълнителни удостоверения се посочва, че ИСВП е подходящ инструмент за обмена на информация между съответните национални регистри и се препоръчва организирането на пилотен проект.
  (5)
  С Решение 2010/17/ЕО на Комисията (4) Европейската железопътна агенция се натоварва с текущия контрол и отчетността във връзка с функционирането на пилотния проект. В Регламента за ИСВП от Комисията се изисква да направи оценка на резултатите от пилотния проект.
  (6)
  Предвидените в настоящото решение мерки са в съответствие със становището на Комитета на Информационната система за вътрешния пазар,
  ПРИЕ НАСТОЯЩОТО РЕШЕНИЕ:
  Член 1
  Цели и обхват на пилотния проект
  Комисията изпълнява пилотен проект с цел да се изпробва ефективността на информационната система за вътрешния пазар („ИСВП“) за прилагането на членове 4 и 5 по-долу.
  Член 2
  Компетентни органи
  За целите на настоящото решение органите по член 16 от Директива 2004/49/ЕО на Европейския парламент и на Съвета (5) (наричани по-нататък „компетентни органи“) са тези на държавите членки.
  Член 3
  Текущ контрол и отчетност
  Комисията предоставя на Европейската железопътна агенция статистически данни и информация относно използването на ИСВП, необходими на агенцията за изпълнението на възложените ѝ по член 3, параграф 2 от Решение 2010/17/ЕО задачи за текущ контрол и отчитане.
  Член 4
  Административно сътрудничество между компетентните органи
  1. За целите на пилотния проект ИСВП се използва за обмена на информация между компетентните органи по силата на следните разпоредби:
  а)
  член 22, параграф 1, буква б) от Директива 2007/59/ЕО във връзка с точки 4 и 5 от приложение I към Решение 2010/17/ЕО;
  б)
  член 29, параграф 2 от Директива 2007/59/ЕО;
  в)
  член 29, параграф 3 от Директива 2007/59/ЕО;
  г)
  член 29, параграф 4, буква б) от Директива 2007/59/ЕО, за исканията за допълнителна инспекция или спиране.
  2. Административното сътрудничество по параграф 1 се изпълнява съгласно процедурата в приложение I.
  Член 5
  Административно сътрудничество между компетентните органи и Комисията
  1. За целите на пилотния проект ИСВП се използва за обмена на информация между компетентните органи, както и между тях и Комисията по силата на следните разпоредби:
  а)
  член 29, параграф 4, буква б) от Директива 2007/59/ЕО, за информиране на Комисията и останалите компетентни органи;
  б)
  член 29, параграф 4, буква в) от Директива 2007/59/ЕО, за информиране на Комисията и останалите компетентни органи;
  в)
  член 29, параграф 4, втора алинея от Директива 2007/59/ЕО, за информиране на Комисията и останалите компетентни органи;
  г)
  член 29, параграф 5 от Директива 2007/59/ЕО, за препращане към Комисията.
  2. Административното сътрудничество по параграф 1 се изпълнява съгласно процедурата в приложение II.
  Член 6
  Оценка
  1. Комисията оценява доколко пилотният проект е постигнал определената в член 1 цел и представя доклад на Европейския парламент и на Съвета не по-късно от три години след неговото начало, като взима предвид следните критерии:
  а)
  въпроси, свързани със защитата на данните;
  б)
  ефективност на разходите;
  в)
  ефективни функции за осъществяване на превод;
  г)
  удобство за ползване;
  д)
  обща удовлетвореност на ползвателя.
  2. Оценяването на пилотния проект се основава на извлечена от ИСВП статистическа информация и обратна информация от участниците, включително най-малко една проведена по електронен път анкета, адресирана до компетентните органи.
  Член 7
  Влизане в сила
  Настоящото решение влиза в сила на двадесетия ден след деня на публикуването му в Официален вестник на Европейския съюз.
  Съставено в Брюксел на 14 февруари 2014 година.